FI Euroopan unionin virallinen lehti C 301/41

Kanne 26.8.2008 — vwd Vereinigte Wirtschaftsdienste v. komissio

(Asia T-353/08)

(2008/C 301/70)

Oikeudenkäyntikieli: saksa

Asianosaiset

Kantaja: vwd Vereinigte Wirtschaftsdienste (Frankfurt am Main, Saksa) (edustajat: asianajajat R. Bechtold, U. Soltész ja C. von Köckritz)

Vastaaja: Euroopan yhteisöjen komissio

Vaatimukset

— Komission 19.2.2008 tekemä päätös asiassa COMP/M.4726 — Thomson Corporation/Reuters Group on EY 231 artiklan ensimmäisen kohdan perusteella kumottava kokonaisuudessaan

— komissio on ensimmäisen oikeusasteen tuomioistuimen työjärjestyksen 87 artiklan 2 kohdan perusteella velvoitettava korvaamaan kantajan oikeudenkäyntikulut.

Oikeudelliset perusteet ja pääasialliset perustelut

Kantaja riitauttaa komission asiassa COMP/M.4726 — Thomson Corporation/Reuters Group 19.2.2008 tekemän päätöksen, jossa komissio toteaa, että taloustietoa tarjoavan Thomson Corporationin ja Reuters Groupin välinen keskittymä on EY:n sulautuma-asetuksen (1) 8 artiklan 2 kohdan mukaan yhteismarkkinoille soveltuva.

Kantaja väittää kanteensa tueksi, että riidanalainen päätös on selvästi puutteellisesti perusteltu, ja siinä on tehty selviä oikeudellisia virheitä ja merkittäviä menettelyvirheitä. Tähän liittyen kantaja esittää kymmenen kanneperustetta.

Ensinnäkin real-time datafeeds -markkinat on rajattu väärin, minkä vuoksi päätös on epäjohdonmukainen ja ristiriidassa komission päätöskäytännön kanssa.

Toiseksi keskittymään osallistuvien yritysten markkina-asemia ja keskittymän vaikutuksia real-time datafeeds -markkinoille on arvioitu virheellisesti siltä osin kuin Thomsonin aiheuttamaa kilpailupainetta on arvioitu keskittymän horisontaalisia vaikutuksia tarkasteltaessa väärin ja keskittymän vertikaalisia vaikutuksia on aliarvioitu.

Kolmanneksi market data platforms -markkinoilla on keskittymän horisontaalisia vaikutuksia arvioitaessa jätetty ottamatta huomioon kilpailupaine, jonka Thomson aiheuttaa yhdessä Wombatin kanssa, joka on ainoa vakavasti otettava potentiaalinen kilpailija.

Neljänneksi sitä, että keskittymä johtaa siihen, että Reutersia kannustetaan entisestään sulkemaan kolmannet osapuolet contribution data -markkinoiden ulkopuolelle, ei ole arvioitu.

Viidenneksi keskittymään osallistuvien yritysten markkina-asemia ja keskittymän vaikutuksia news-markkinoilla on arvioitu väärin, ja monopolin syntyminen upstream-markkinoilla on mahdollistettu ilman ymmärrettäviä perusteluja.

Kuudenneksi desktop products in research & asset management -markkinoilla ja erityisesti kansallisilla wealth management desktop products -markkinoilla ei ole tutkittu riittävästi keskittymän kilpailuvaikutuksia.

Seitsemänneksi keskittymän kielteisiä kokonaisvaikutuksia markkinoiden rajojen yli ei ole arvioitu, vaikka komissio on päätöksessä myöntänyt, että relevantit markkinat ovat päällekkäisiä.

Kahdeksanneksi sellaisia lupauksia on pidetty riittävinä, jotka eivät koske kaikkia niitä markkinoita, joilla keskittymä johtaa toimivan kilpailun estymiseen.

Yhdeksänneksi lupaukset kullakin alalla ovat lisäksi soveltumattomia tehokkaan kilpailun takaamiseksi.

Kymmenenneksi kantaja toteaa, että sen oikeutta tulla kuulluksi on loukattu menettelyvirheen johdosta.

(1) Yrityskeskittymien valvonnasta 20.1.2004 annettu neuvoston asetus (EY) N:o 139/2004 (EY:n sulautuma-asetus) (EUVL L 24, s. 1).